**Ingrida Šimonytė** (s. 15. marraskuuta 1974 Vilna, Liettuan SNT) on liettualainen ekonomisti ja poliitikko, joka aloitti marraskuussa 2020 Liettuan pääministerinä. Hän oli ollut vuosina 2009–2012 valtiovarainministerinä, ja hän oli vuonna 2019 presidenttiehdokkaana. Šimonytė on toiminut urallaan muun muassa Vilnan yliopiston luennoitsijana ja Liettuan keskuspankin hallituksen varapuheenjohtajana. Hänet valittiin vuonna 2016 Liettuan parlamenttiin, Seimasiin.

Opiskelu ja ekonomistina ministeriössä ja Liettuan keskuspankissa
-----------------------------------------------------------------

Ingrida Šimonytė syntyi Vilnassa vuonna 1974. Hän kävi Vilnan yliopisto, mistä hän sai vuonna 1996 alemman korkeakoulututkinnon liiketaloustieteestä ja vuonna 1998 maisterintutkinnon rahoitusalalta.

Šimonytė työskenteli valmistuttuaan Liettuan valtiovarainministeriössä. Hän johti vuosina 1998–2001 ministeriön verotusosaston välillisten verojen jaostoa ja vuosina 2002–2004 koko verotusosastoa. Valtiovarainministeriön alivaltiosihteerinä hän oli 2004–2009. Alivaltiosihteerinä Šimonytė oli vastuussa laskentatoimesta ja finanssiraportoinnista. Liettuan valtiovarainministeriksi Šimonytė nimettiin heinäkuussa 2009. Ministerinä hän toimi vuoteen 2012 saakka.

Šimonytė aloitti tammikuussa 2013 Vilnan yliopiston makrotaloustieteen luennoitsijana. Samana vuonna hänet valittiin Liettuan keskuspankin hallituksen varapuheenjohtajaksi. Hän toimi luennoitsijana ja keskuspankin hallituksessa vuoteen 2016 saakka.

Parlamentista pääministeriksi
-----------------------------

Šimonytė valittiin vuoden 2016 parlamenttivaaleissa Seimasiin. Hän oli ehdolla konservatiivisen Kotimaan liitto – Liettuan kristillisdemokraatit -puolueen listoilla sitoutumattomana ehdokkaana. Puolue valitsi hänet marraskuussa 2018 presidenttiehdokkaakseen vuoden 2019 vaaleihin. Vaalien ensimmäinen kierroksella Šimonytė sai eniten ääniä, mutta ero toiseksi tulleeseen Gitanas Nausėdaan oli pieni: Šimonytė sai 31,3 prosenttia ja Nausėda 30,9 prosenttia äänistä. Nausėda voitti kuitenkin toisen kierroksen selvästi.

Kotimaan liitto voitti vuoden 2020 parlamenttivaalit ja asetti Šimonytėn pääministeriehdokkaakseen, vaikka tämä ei virallisesti kuulukaan puolueeseen. Kotimaan liitto alkoi muodostaa hallitusta kahden pienemmän puolueen, liberaalien liikkeen ja Vapauspuolueen kanssa. Presidentti Nausėda nimitti Šimonytė pääministeriksi 25.11.

Lähteet
-------

1. 1 2 3  Ingrida Šimonytė, new Governor for Lithuania  7.8.2009. European Investment Bank. Viitattu 26.5.2019. (englanniksi)
2. 1 2 3  Ingrida Šimonytė appointed to the Board of the Bank of Lithuania  21.6.2013. Bank of Lithuania. Viitattu 26.5.2019. (englanniksi)
3. ↑  Ingrida Šimonytė Seimas. Viitattu 26.5.2019. (englanniksi)
4. ↑  Holm-Hansen, Jørn: Ingrida Šimonytė *Store norske leksikon*.  14.5.2019. Viitattu 26.5.2019. (norjaksi)
5. ↑  Week in Lithuania. Conservatives pick Simonyte as presidential candidate *Baltic News Network*.  11.11.2018. Viitattu 26.5.2019. (englanniksi)
6. ↑  2019 m. gegužės 12 d. Respublikos Prezidento rinkimai (I turas): Election results  16.5.2019. The Central Electoral Commission of the Republic of Lithuania. Viitattu 26.5.2019. (englanniksi)
7. ↑  Savolainen, Ismo: Ekonomisti Gitanas Nauseda voitti Liettuan presidentinvaalit *Yle Uutiset*.  27.5.2019. Yleisradio. Viitattu 28.11.2020.
8. ↑  Grigas, Agnia: Lithuania’s new government: Women-led coalition wins confidence in difficult times  30.10.2020. Atlantic Council. Viitattu 28.11.2020. (englanniksi)
9. ↑  Lithuanian president appoints Šimonyte as prime minister  25.11.2020. Lietuvos nacionalinis radijas ir televizija. Viitattu 28.11.2020. (englanniksi)

Aiheesta muualla
----------------

* Kuvia tai muita tiedostoja aiheesta **Ingrida Šimonytė** Wikimedia Commonsissa

* Šimonytėn kotisivut (Arkistoitu – Internet Archive)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Puola

 |

 |